Ο **λ (λάμδα) Περιστεράς** (*Lambda Columbae*, *λ Col*) είναι αστέρας, πιθανώς διπλός, στον νότιο αστερισμό Περιστερά. Με φαινόμενο μέγεθος 4,86, είναι υπό ευνοϊκές συνθήκες (νύχτα χωρίς φεγγάρι και σε τοποθεσία χωρίς φωτορύπανση) ορατός με γυμνό μάτι, σχετικώς κοντά στους φωτεινότερους αστέρες της Περιστεράς, τους α και β (τρεις και δύο μοίρες αντιστοίχως). Η ετήσια ηλιοκεντρική (αστρική) του παράλλαξη μετρήθηκε από την αποστολή HIPPARCOS σε 9,75 ± 0,21 χιλιοστά του δευτερολέπτου της μοίρας, τιμή που αντιστοιχεί σε απόσταση από τη Γη περί τα 330 ως 340 έτη φωτός.

Ονομασίε
--------

Στους αρχαίους Άραβες ο λ Περιστεράς μαζί με τους ζ Μεγάλου Κυνός
0, λ Μεγάλου Κυνός, και γ, δ, θ, κ, μ και ξ Περιστεράς σχημάτιζαν τον αστερισμό *Al Ḳurūd* (= «οι Πίθηκοι»). Στην παραδοσιακή κινεζική αστρονομία, ο 子 (*Zǐ* = γιος) ήταν μια μικρή ομάδα αστέρων, την οποία αποτελούσαν οι λ και β Περιστεράς. Ο ίδιος ο λ Περιστεράς ήταν έτσι γνωστός ως 子一 (*Zǐ yī*), δηλαδή «ο πρώτος (αστέρας) του Γιου».

Αστροφυσικά δεδομένα
--------------------

Ο λ Περιστεράς έχει φασματικό τύπο γαλανόλευκου νάνου (B5 V), όντας ένας αστέρας ευρισκόμενος στην Κύρια ακολουθία με δείκτη χρώματος (B−V) = −0,15, που αντιστοιχεί σε επιφανειακή θερμοκρασία 13.524 K. Από την απόστασή του προκύπτει ότι το απόλυτο μέγεθος του λ Περιστεράς είναι −0,17, δηλαδή έχει 213 φορές μεγαλύτερη απόλυτη λαμπρότητα από τον Ήλιο. Η μάζα του εκτιμάται σε 4,0 ηλιακές μάζες, ενώ η διάμετρός του είναι 3,4 φορές μεγαλύτερη από τη διάμετρο του Ηλίου.

Από το 1985 υπάρχει η υποψία ότι ο λ Περιστεράς είναι ελαφρώς μεταβλητός αστέρας εξαιτίας του πολύ πεπλατυσμένου σχήματος και της περιφοράς του γύρω από το κοινό του κέντρο μάζας με έναν αόρατο πολύ κοντινό συνοδό αστέρα, αποτελεί δηλαδή έναν αλληλεπιδρώντα διπλό αστέρα. Η περίοδος μεταβολής εκτιμήθηκε σε 15,4 ώρες και το πλάτος της μεταβολής σε 0,07 του μεγέθους. Η ηλικία του αστέρα ή του διπλού συστήματος έχει εκτιμηθεί σε περίπου 30 μέχρι 82 εκατομμύρια έτη. Απομακρύνεται από τη Γη με μέση ταχύτητα 30 χιλιόμετρα ανά δευτερόλεπτο (108.000 χιλιόμετρα την ώρα).

Παραπομπές
----------

1. ↑  Eggleton, P.P.; Tokovinin, A.A. (Σεπτέμβριος 2008), «A catalogue of multiplicity among bright stellar systems», *Monthly Notices of the Royal Astronomical Society* **389** (2): 869–879, doi:10.1111/j.1365-2966.2008.13596.x
2. ↑  van Leeuwen, F. (2007), «Validation of the new Hipparcos reduction», *Astronomy and Astrophysics* **474** (2): 653–664, doi:10.1051/0004-6361:20078357
3. ↑  Davis Jr. G.A. (Οκτώβριος 1944), «The Pronunciations, Derivations, and Meanings of a Selected List of Star Names», *Popular Astronomy* **18**: 14
4. ↑  *中國星座神話*, του 陳久金, εκδ. 台λπ灣書房出版有限公司, 2005, ISBN 978-986-7332-25-7.
5. ↑  Χριστόδουλος Πρωτοπαπάς AEEA (Activities of Exhibitionλ and Education in Astronomy) 天文教育資訊網 2006 年 7 月 16 日 Αρχειοθετήθηκε 2011-08-22 στο Wayback Machine.
6. 1 2  Tetzlaff, N.; Neuhäuser, R.; Hohle, M.M. (Ιανουάριος 2011), «A catalogue of young runaway Hipparcos stars within 3 kpc from the Sun», *Monthly Notices of the Royal Astronomical Society* **410** (1): 190–200, doi:10.1111/j.1365-2966.2010.17434.x
7. ↑  Mermilliod, J.-C. (1986), «Compilation of Eggen's UBV data, transformed to UBV (unpublished)», *SIMBAD*
8. ↑  Morris, S.L. (Αύγουστος 1985), «The ellipsoidal variable stars», *Astrophysical Journal, Part 1* **295**: 143–152, doi:10.1086/163359
9. ↑  Hoffleit, Dorrit (1996), «A Catalogue of Correlations Between Eclipsing Binaries and Other Categories of Double Stars», *The Journal of the American Association of Variable Star Observers* **24** (2): 105–116
10. ↑  Wilson, R.E. (1953), *General Catalogue of Stellar Radial Velocities*, Carnegie Institute of Washington, D.C.